Lilja Alfreðsdóttir, viðskiptaráðherra og varaformaður Framsóknarflokksins, segir að ábyrgðin á hvernig til tókst við sölu hlutabréfa í Íslandsbanka hljóti að vera stjórnmálamanna sem tóku ákvörðun í málinu.
Þetta segir Lilja í samtali við Morgunblaðið. Hún er ósátt við þá leið sem ákveðið var að fara, og segir að fátt komi á óvart varðandi hver útkoman varð. Hún hafi lagt til almennt útboð en ekki að bréfin yrðu seld til valins hóps fjárfesta. Ekkert hafi legið á við að selja bankann, þar sem staða ríkissjóðs sé góð og væntingar um að staðan styrkist enn frekar í sumar. Þingmenn innan raða Vinstri grænna hafa gagnrýnt Bankasýsluna harðlega og segja hana hafa klúðrað sölunni. Stjórn hennar eigi að víkja. Lilja segir að ekki sé hægt að skella skuldinni alfarið á Bankasýslu ríkisins. Ábyrgðin hljóti að vera stjórnmálamanna. Lárus Blöndal, formaður Bankasýslu ríkisins, segir í samtali við fréttastofu að Bankasýslan hafi unnið algerlega í samræmi við greinargerð fjármálaráðherra til Alþingis og samþykktir nefnda Alþingis. Allt ferlið hafi verið í nánu samstarfi við stjórnvöld sem hafi verið nákvæmlega upplýst um öll skref sem stigin hafi verið. Bankasýslan fagni boðaðri úttekt Ríkisendurskoðanda.

Lilja Alfreðsdóttir, viðskiptaráðherra og varaformaður Framsóknarflokksins, segir að stjórnmálamenn þurfi að bera ábyrgð á hvernig til tókst við sölu hlutabréfa í Íslandsbanka. Ekki sé hægt að skella skuldinni alfarið á Bankasýslu ríkisins. 